
MARCELLA BELL

En kongelig affære

Oversatt av Siv Rekve

MINISERIE: I DRONNINGENS TJENESTE


Pirrende romantisk drama når dronningen finner kjærligheten på uventet hold. Dette er del en i miniserien I dronningens tjeneste. 

Marcella Bell er yogalærer, boksluker og birøkter, og elsker å reise og synge karaoke. Som kone og mamma i en multikulturell familie, speiler hun gjerne sin egen families historie i bøkene hun skriver.


Til Eileen M. K. Bobek og romantikkrebellene. 

Mina Aldaba strøk hendene over håret og trakk pusten dypt. Det ville ikke hindre det krøllete håret i å kruse seg – selv om det var nok fuktighet i håndflatene hennes til å gi det litt hold – men det føltes besluttsomt. På den andre siden av den tykke døren foran henne satt mennene og kvinnene i parlamentet – de som ville avgjøre om hun endelig kunne oppfylle løftet til faren sin eller ikke.

Hun hadde gjort alt hun kunne, lagt sin sjel og alle sine evner i det – og det hadde ført henne til denne siden av døren, bare noen centimeter fra muligheten til å oppnå alt hun noensinne hadde ønsket.

Resten var opp til mennene og kvinnene innenfor.

Tanken fikk hjertet hennes til å hamre – og ikke på en måte som kunne forveksles med glede.

Nå var det opp til skjebnen. Det eneste hun kunne gjøre, var å være seg selv, stole på kunnskapen sin og håpe at den ville føre henne til seier. Uheldigvis var ikke tro en av hennes sterkeste egenskaper. Hun hadde ikke kommet til denne siden av døren ved å ønske. Hun hadde gjort det med viljestyrke og lidenskap, ved å studere hardt og øve, slik at hun var rede når muligheten dukket opp.

Og nå var muligheten her.

Hun hadde på seg sin vanlige svarte buksedrakt og hvit bluse. Som vanlig en størrelse for stor og med et snitt som ga den feminine figuren den nødvendige autoritet. Designets harde linjer skjulte enhver antydning til kurver – noe hun satte pris på med tanke på hennes runde bakende og ganske rubenske bryst. Å kle seg for akademia – eller rettere sagt, skjule figuren sin for akademia – var en utfordring hun ikke hadde sett for seg da hun bestemte seg for å bli forsker som tolvåring.

Men man måtte akseptere det man hadde.

Skjønt, hun ville aldri glemme den dagen en kvinnelig kollega hadde trukket henne til side for å snakke om det.

«Du må gjøre noe med alt det der.»

Den andre doktorgradskandidaten hadde snakket muntert mens hun gestikulerte mot Minas bryster og dongerikledde bak med en lang, rød fingernegl.

«Det er bare for mye. Du vil aldri bli tatt alvorlig», hadde hun lagt til.

Ordene hadde svidd, men Mina var takknemlig. Kollegaen hadde hatt rett. Den tynne, gamle universitetsgenseren hun hadde hatt på seg den dagen, hadde strukket seg over de fyldige brystene, og dongeribuksen hadde vært trang. Hun hadde sett ut som den studenten hun alltid hadde vært, istedenfor den profesjonelle akademikeren hun var i ferd med å bli, og den verdenen hun var i ferd med å gå inn i, var tøff, gammeldags og fiendtlig – spesielt hvis man tilfeldigvis var født med kvinnelig anatomi.

Så snart hun byttet klesstil, hadde arbeidet hennes fått mer oppmerksomhet. De mannlige kollegaene hadde tydeligvis klart å fokusere på det istedenfor henne.

Heldigvis hadde hun lært seg triksene for lenge siden – faktisk så bra at hun nå hadde muligheten til å oppnå den høyeste profesjonelle æren: et intervju for stillingen som rådgiver for kongen av Cyrano.

I forberedelsene hadde de sjokoladebrune krøllene blitt børstet bort fra ansiktet, klappet ned med gelé og presset inn i en flette.

Kombinasjonen av drakten og fletten skapte et bilde av en seriøs akademiker. Og det var det Mina ville framstå som. Spesielt siden hun var den yngste kandidaten noensinne til å sitte i et parlamentarisk intervju – og bare den andre kvinnen som noensinne var nominert.

Døren ble åpnet på gløtt, og en pasje stakk ut hodet.

Mina, som sto altfor nær døren, hoppet bakover med et lavt skrik.

Pasjen hevet et øyenbryn. «De er straks klare, doktor Aldaba.»

Hun nikket. «Takk.» Men den unge mannen hadde allerede forsvunnet igjen.

Mina trakk pusten dypt igjen. Tiden er nesten inne, Papa.

Hun følte nesten et hviskende svar. «Cyrano regner med deg.»

Selv om han hadde vært borte lenge, levde farens ord i hjertet og tankene hennes. Han hadde sagt akkurat det samme før hver eneste milestein han hadde opplevd mens han levde. Det var tretten år med førsteplasser, gullstjerner og akademiske prestasjoner. Og så var det slutt.

Mina ristet på hodet for å klarne det. Det ville være tid nok for bittersøt melankoli senere. Tretten år var kanskje ikke lenge å ha en far, men det hadde vært lenge nok til at de utviklet en felles drøm – en hun var fast bestemt på å oppfylle i dag.

Døren ble åpnet og pasjen kom ut for å vinke henne inn. «De er klare, doktor Aldaba.»

Magen gjorde en saltomortale, men denne gangen nikket hun bare til pasjen med en selvtillit hun ikke følte. «Takk», sa hun, og stemmen var rolig og sterk til tross for sommerfuglene i magen.

Hun gikk inn.

Hvis alt gikk bra, ville hun komme ut til en ny framtid.

«Parlamentsmedlemmer», sa hun etter å ha stilt seg ved siden av intervjustolen. Hun hadde bestemt seg for den tiltaleformen etter å ha øvd på hver eneste godkjente hilsen oppført i Cyranos offisielle protokoller. Hun bukket formelt. «Jeg er beæret over å være her i dag.»

Hun satte seg i stolen. Ved siden av sto et lite sidebord med en mikrofon og en flaske vann.

Og så begynte utspørringen.

To timer senere ble intervjuet avsluttet, fulgt av en fem minutters pause før stemmegivingen.

Tiden strakk seg ut der Mina ventet anspent på deres nåde.

Fem minutter og et helt liv senere kom parlamentet tilbake, og de begynte å stemme. Først ble det grønne lyset tent høyt oppe til høyre i forsamlingen, så i midten av rommet, så et lys til. Og som om et hav av grønt våknet til live, ble hvert lys i rommet grønt.

En kribling fylte kroppen og fikk henne til å føle seg vektløs.

Hun hadde klart det. Hun hadde blitt utnevnt som rådgiver for kongen av Cyrano.

Statsministeren reiste seg, og de andre fulgte etter, inkludert Mina.

«Gratulerer, doktor Aldaba», sa han. «Din utnevnelse er godkjent. Vi vet at du vil gjøre ære på Cyrano, og rådgi kongen med klokskap.»

Hun hadde ingen sjanse til å stoppe det brede smilet da hun bukket. «Takk, parlamentsmedlemmer, det er min ære å tjene landet.»

Innvendig skrek hun: Vi klarte det, Papa!

Og så ble den antikke, tykke døren slått opp så hardt at bunnen traff det flislagte gulvet med en øredøvende lyd.

Menn i opprørsutstyr stormet inn i rommet – en bølge av kevlar og metallgrått som fikk Mina ned i gulvet før hun rakk å skrike.

En offiser rev armene hennes bakover, presset et kne i ryggraden hennes og festet strips rundt håndleddene og anklene hennes.

«Hva er meningen med dette?» forlangte statsministeren å få vite. «Dere kan ikke storme inn i parlamentet på denne måten.»

En av offiserene svare: «Kongens ordre, sir.»

En annen representant ropte: «Unnskyld meg! Dette er parlamentet. Her gjelder våre ordrer!»

Men Mina ble heist opp og ført bort fra marerittet som hennes største drøm hadde blitt.

Etter en svimlende rekke svingete korridorer og passasjer nådde hun og fangevokterne målet. Hun antok i hvert fall det da de plasserte henne på gulvet foran en ny tredør, like tykk, men beskjeden i forhold til døren til parlamentet. De skar over stripsene de hadde bundet henne med.

«Gå inn», sa en av mennene.

Mina rettet seg opp og strakk en skjelvende hånd ut mot døren. Da fingrene berørte treverket, var det som om verden snurret. Hjertet hennes visste at en helt ny realitet lå på den andre siden.

Døren gled stille opp og avslørte et intimt rom. Den svake duften av røkelse fylte neseborene hennes mens øynene vennet seg til det svakere lyset innenfor.

En midtgang med rødt teppe og kirkebenker på hver side førte til et podium foran et utsmykket alter. Flakkende stearinlys, tykk fløyel, kirkebenker … Hun var i et av slottets mange kapeller.

En gruppe mennesker sto på og nedenfor podiet, og alle stirret på henne.

«Fortsett», sa offiseren bak henne og dyttet henne i ryggen.

Mina tok et par nølende skritt inn i kapellet før hun rettet skuldrene.

Ingen sa noe.

Etter hvert som hun nærmet seg gruppen, ble den mer definert. To menn sto på podiet: Den høyeste av dem var kledd i helt svart, den kortere, eldre mannen i en hvit messedrakt. Erkebiskopen av Cyrano. Fire andre sto nedenfor podiet, to menn og to kvinner – hver av dem i Gardens indigoblå uniform.

Og det betyr at mannen i svart er …

Minas blikk gled raskt mot mannen, og så at øynene hans allerede hvilte på hennes.

Hans var fiolette og glødende, og bekreftet beskrivelsene hun hadde lest i bladene og avfeid. Den karamellbrune kjeven var glattbarbert, glatt nok til å stryke fingrene over. Tanken var så ulikt henne at hun skvatt.

Blikket hans var stødig. Øynene boret seg inn i hennes. Kjeven var stram og anspent, som om den var meislet ut av granitt, men hun var ikke lenger så forhekset at hun ikke registrerte resten av ansiktsuttrykket hans.

Rundt munnen var det små, misbilligende linjer, og en liten rynke lå over de mørke øyenbrynene hans. Blikket var glødende, men uten varme.

Mina hadde forestilt seg mange ganger hvordan det ville være å møte kongen. Det hadde vært et kjerneelement i drømmen hennes så lenge at bildet var brent fast bak øyenlokkene.

I hennes fantasi bukket hun perfekt og rettet seg opp etter å ha blitt godkjent som hans nyeste rådgiver.

I realiteten var hun medtatt etter å ha blitt dratt fram for ham av Cyranos versjon av en taktisk politienhet, og hun tvilte på at hun var velkommen.

Men omstendighetene var ikke alltid ideelle. Så Mina samlet siste rest av verdighet og rettet skuldre og rygg før hun bøyde seg for kongen.

Idet hun rettet seg opp, virvlet kongens duft rundt henne – en hypnotiserende kombinasjon av lær og eik, blandet med noe elegant og dyrt som fanget oppmerksomheten gjennom røkelsen. Den gled som silke over sansene hennes – en smak, en temperatur, og en farge samtidig – og hun måtte anstrenge seg for å holde balansen da bevegelsen var fullført.

Men ett blikk på monarkens ansikt fortalte henne at noe mer enn hennes uvanlige reaksjon på hans nærvær var problemet. Istedenfor den vennlige distansen hun alltid hadde forestilt seg at kongen ville utvise under deres møte, utstrålte han en rasende intensitet som forbløffet henne.

Han var ikke bare irritert over henne. Han var sint.

Hun holdt tilbake en rynket panne selv. «Deres nåde …»

Han svarte uten et smil. «Det er Deres kongelige høyhet.»

Stemmen hans var en glatt baryton som vekket noe i henne, og det var sannsynligvis derfor det tok henne lengre tid enn vanlig å registrere svaret hans.

Og da hun gjorde det, brøt rynken i pannen fram. «Unnskyld?»

«Den riktige tiltaleformen er Deres kongelige høyhet. Og det er vanlig at en kvinne neier, ikke bukker, foran kongen.»

Rynken i pannen hennes ble dypere. Han hadde rett – unntaket var kvinnelige parlamentsmedlemmer og medlemmer av Kongens råd.

Av grunner hun ikke helt forsto selv, valgte hun å påpeke det istedenfor å glatte over situasjonen. «Jeg beklager, Deres majestet. Som nyutnevnt medlem av Kongens råd, valgte jeg en standard hilsen.»

Istedenfor å se irettesatt ut, som hun forventet, snøftet kongen. «Du er sparket. Med umiddelbar effekt. Du går kanskje over i historien som den i rådet med kortest tjeneste.»

Ordene traff henne som kuler i brystet. Hun kjente tårene presse på, men nektet å slippe dem fri. Skjebnen ville åpenbart ikke være fornøyd før den hadde trampet på hver eneste lille del av drømmene hennes.

Det var ikke meningen at hun skulle møte kongen på flere måneder, og når hun endelig gjorde det, skulle det være i rådskammeret, ikke i et lite kapell med erkebiskopen som høflig overhørte samtalen deres, bare noen skritt unna.

Og selv om hun ikke hadde forventet vennskap – han var tross alt kongen – hadde hun i det minste forventet grunnleggende profesjonell høflighet og respekt.

Istedenfor hadde han fornærmet henne.

Han gransket henne fra topp til tå. «Neiing ville selvfølgelig ha vært latterlig i den drakten. Du fortjener i det minste ros for å velge noe minst mulig klovnaktig. Med tanke på den … presentasjonen, må det ha vært en utfordring.»

Mina gispet lavt og måpte samtidig som pannen trakk seg sammen.

Mange års innsats og oppofring fløy foran øynene hennes – alt gladelig ofret for muligheten til å rådgi den arrogante mannen som nå sto foran henne.

Faren ord runget i hodet hennes igjen. «Cyrano regner med deg.»

Hvis dette var kongen, var det lite hun kunne gjøre for Cyrano.

Det hadde vært naivt av henne å forestille seg et forbilde som monark. Hun burde ha visst bedre. Uendelig rikdom og privilegier var ikke kjent for å gi individer integritet og karakter, men av en eller annen grunn hadde hun alltid trodd at kongen ville være den typen mann som lyttet.

Hun hadde tatt feil. Men hun hadde møtt nok bøller gjennom sin karriere til å vite når det var på tide å forsvare seg selv.

«Vel, hvis du har ført meg hit for å sparke meg, kan du anse det som oppnådd. Jeg går nå hvis det er greit – Deres kongelige høyhet». Hun var stolt over hvor mye akademisk forakt hun la i de ordene.

Kongen forble uberørt. «Det gjorde jeg – uheldigvis – ikke. Hvis det var så enkelt, ville jeg ha sendt en beskjed. Du er her fordi vi har lett etter deg i noen uker, uten hell. Bare for å se deg slentre inn i slottet på egen hånd.»

«Det er absurd. Intervjuet ble avtalt for seks måneder siden, og jeg har ikke gjemt meg.»

En del av henne registrerte at hun argumenterte med kongen, foran et publikum, men den delen var ikke sterk nok til å stoppe henne.

Kongens nesebor spilte ut. «Den feilen har blitt rettet. Vi kan gå videre.»

«Gå videre med hva?» spurte Mina, usikker på om hun ville høre svaret.

«Bryllupet vårt.»

Han brøt øyekontakten for første gang for å se på klokken, og Mina følte det fysisk – selv om ordene overveldet henne.

«Bryllupet vårt …?» kvekket hun.

«Rapportene om din intelligens ser ut til å ha vært overdrevne. Se deg rundt. Dette kapellet er definitivt ikke der hvor jeg møter rådsmedlemmer.»

Mina måpte igjen, og han skar en grimase.

«Den pappmasjé-boksen av en drakt er ille nok. Fiskegapet forbedrer det ikke.»

Mina lukket munnen og så på ham med smalt blikk.

«Er du nærsynt også? Vi kan få det fikset … men det vil bli en lang rekonvalensens. Skjønt, det er kanskje til det beste. Gir deg mer tid til å akklimatisere deg. Briller får deg til å se eldre ut, vet du.»

Han var rett på sak, som en mann som gransket buskapen han nettopp hadde kjøpt, og ikke som en konge som snakket til sin … sin hva?

Mina rynket pannen forvirret, men ordene fikk det til å svi i øynene hennes. Og ja, hun visste det – selv om hun ikke var forfengelig eller naiv nok til å klandre briller for det.

Som trettiseksåring var hun ikke ung.

Hun hadde hoppet over det å være ung for å sikre det katastrofale parlamentsintervjuet.

Mina lukket øynene med et sukk og gned seg i tinningene. Ingenting av dette ga mening.

«Jeg tror det har skjedd en feil», sa hun. «Jeg er doktor Mina Aldaba. For seks måneder siden ble jeg, etter å ha søkt, invitert til et intervju for en plass i Kongens råd …»

Kongen tok et skritt ned fra podiet og stoppet henne med en løftet hånd. «Vi vet hvem du er. Doktor Amina Aldaba, eneste datter av Ajit og Elke Aldaba. Og selv om det definitivt har skjedd en feil, er den ikke vår.»

Øynene hans ble kalde, og Mina innså at hun foretrakk ilden hans framfor isen.

Som om han kunne lese tankene hennes, fanget han igjen blikket hennes, og øynene ble varmere.

Hun kunne ikke se bort.

Fortapt i en sjø av fiolett kjente hun elektriske støt gli nedover ryggen, hele kroppen hennes var oppmerksom på den korte avstanden mellom dem.

Øynene hans mørknet, og en ny følelse kjempet mot irritasjonen som hadde sydet mellom dem fra første øyeblikk.

«Det er ingen feil – og du er sent ute. La oss fortsette», sa han bare.

Kongen snudde seg mot erkebiskopen, som Mina nesten hadde glemt.

Kinnene brant i forlegenhet over at hun hadde oppført seg som en tåpelig tenåring foran en hellig mann, men erkebiskopen utstrålte bare vennlighet og aksept.

Der var i det minste alt som forventet.

Kongen snudde seg mot den eldre mannen. «Erkebiskop, er du klar til å begynne?» spurte han med stål i stemmen.

«Begynne?» innskjøt Mina.

Erkebiskopen så beklagende på Mina før han nikket til kongen. «Ja. Deres kongelige høyhet.»

Mina følte en visst triumf over kritikken i erkebiskopens tone. Hun var i det minste ikke den eneste som var forferdet over monarkens oppførsel.

«Jeg, erkebiskop Samuel, fullfører herved avtalen inngått av kong Alden av Cyrano og Ajit Aldaba, som erklærer deres ønske om at de to familiene skal forenes gjennom ekteskapets hellige bånd.» Han snudde seg mot kongen. «Zayn Darius dʼArgonia, konge av Cyrano …»

Kongen sa ingenting.

«Ønsk Amina Elin Aldaba velkommen som din kone og dronning. Ta vare på henne, behandle henne som din likeverdige gemalinne på alle måter, så vil unionen blomstre, som en velsignelse for alle i Cyrano.»

Mina kaldsvettet fra topp til to.

Gemalinne? Dronning? Kone?

Han hadde sagt «bryllup», men dette var absurd. De hadde aldri møtt hverandre før.

Erkebiskopen fortsatte, ordene som ble uttalt på morsmålet hennes, svirret rundt i hodet hennes, men var uforståelige.

Hun skulle være rådgiver for kongen. Ikke konen hans.

Erkebiskopen vendte seg mot Mina, og rommet spant. Kong Zayn støttet albuen hennes med sine store, bestemte hånd, og varmen fra huden hans brant gjennom jakkestoffet. Øynene hans naglet henne til stedet. Presset fra berøringen hans var lett, selv om uttrykket var hånlig.

«Amina Elin Aldaba. Nåden smiler til kvinner som ser sin ektemann som sin konge. Måtte du alltid se din ektemann som konge, med øyne fulle av kjærlighet. Respekter og støtt ham, og slik vil du respektere og støtte Cyrano. Dette løftet fedrene deres inngikk, blir nå innfridd, og familiene deres er for alltid forent i det hellige ekteskapet. Måtte det være et ekteskap med kjærlighet og latter. Måtte det bli velsignet med barn, og måtte regjeringstiden bli lang og fruktbar.»

Mina ristet benektende på hodet. Å høre farens navn på erkebiskopens tunge hadde fått minnene til å eksplodere, med lyden av farens stemme som gjentok «for Cyranos beste …»

Plutselig ga alt mening.

Det var ikke deres felles drøm at hun skulle bli rådgiver for kongen. Hun hadde feiltolket det. Det var hennes drøm. Hennes feil.

Faren hadde ønsket at hun skulle bli dronning.

Rommet spant da perspektivet på hele forholdet til faren forandret seg.

Hvordan han hadde insistert på at hun skulle studere, avslått alt snakk om stevnemøter … De stadige gjentakelsene av «Cyrano regner med deg …»

Han hadde ment det bokstavelig.

Kongen knelte, og alle i rommet fulgte hans eksempel – bortsett fra erkebiskopen og Mina.

Mina sto som stivnet.

«Knel», hvisket erkebiskopen, og hun gjorde det, fulgte sjokkert den direkte ordren automatisk.

Erkebiskopen fortsatte seremonien. «Når dere reiser dere, er det som kongen og dronningen av Cyrano. Forent i ekteskapet for nasjonens beste.»

Og hvis vi blir her nede?

Tanken boblet opp i Minas tanker – en sinnsforvirret spøk idet hennes verden tok slutt.

Kongen reiste seg og grep albuen hennes og trakk henne opp ved siden av seg.

Erkebiskopen bukket for dem, anerkjente dem som monarker. Kongen slapp Minas arm for å omfavne erkebiskopen, og så følge den eldre mannen ut.

Mina stirret etter dem mens absurde tanker fløy rundt i hodet hennes. Jeg ble viet av erkebiskopen av Cyrano … Papa ville ha vært så stolt … Papa …

Et neonskilt i hodet hennes blinket advarende.

Faren hennes hadde giftet henne bort. Til kongen.

Et arrangert ekteskap. Folk gjorde ikke det lenger.

Hun var forsker, ikke dronning.

Knærne hennes sviktet, men kongen, som hadde kommet tilbake, støttet henne igjen, og sendte henne et kaldt blikk.

Hun snudde seg bort, desperat etter noe annet å fokusere på. Hun visste at hun ikke kunne unnslippe, men så etter en utvei likevel.

Igjen leste kongen tankene hennes. «Det er ingen vei ut.»

Hun ristet på hodet. «Det må det være. En annullering. Skilsmisse.»

Han ristet bestemt på hodet. «Det er en ordre fra kongen.»

«Du er kongen.»

«Jeg var det ikke da. Det er ingen utvei. Jeg har sjekket alle muligheter.»

Ordene hans stakk, selv om hun var like desperat som ham.

«Dette kan ikke være virkelig. Cyrano er en moderne europeisk nasjon», sa hun.

Kongen lukket øynene og sukket litt, som om han argumenterte med et barn. «Vi er det. Og som i mange moderne, siviliserte nasjoner er det lettere å vedta en lov enn å bli kvitt den. Selv om det smerter meg å innrømme det, ville det å bryte vår forlovelse kreve en endring av grunnloven.»

«Men du er kongen.»

Øynene hans ble smale, og det var en annen type skuffelse i dem. «En konge står ikke over loven. Jeg grøsser ved tanken på rådene du ville ha gitt som rådgiver hvis jeg må minne deg på det.»

På dette tidspunktet burde hun kanskje ha vært immun mot noe så lite som et verbalt stikk, men ordene skar rett inn i hjertet hennes. Hadde ikke hun tenkt noe liknende om ham bare noen øyeblikk før?

Før de var gift.

«Jeg ville aldri foreslå det.» Hun gjorde ingenting for å skjule irritasjonen sin. De var tross alt gift nå. «Tilgi meg den antydningen. Jeg er ikke på mitt beste. Det er ikke hver dag jeg blir arrestert og ført til mitt eget overraskelsesbryllup», la hun sarkastisk til.

Noe som kunne ha vært medfølelse glimtet i øynene hans, men forsvant raskt. «Vi må selvfølgelig gå gjennom betingelsene mer formelt i de neste ukene, men i dag trenger du bare å vite dette: Av respekt for min far vil du være dronning, med alle tilhørende rettigheter og krav. Det inkluderer livvakter, tilgang til dronningsuitene i slottet og en årlig lønn. Planlegging og gjennomføring av Dronningens ball vil være din første offisielle plikt og vil også være din debut.»

«Men det er bare to uker til.»

«Som nevnt tok det oss lengre tid å finne deg enn forventet.»

Mina lo nesten. Han fikk det til å høres ut som om det var hennes feil. Den eneste grunnen til at hun holdt latteren tilbake, var frykten for at det ville ende i hysterisk kakling hvis hun slapp den ut.

Det var en cyransk skikk at dronningen holdt et årlig ball og inviterte hele aristokratiet på øya samt parlamentsmedlemmer, representanter fra media og andre kjente mennesker, men det hadde ikke blitt holdt i de to siste årene etter kong Aldens død. Det første året hadde enkedronningen vært i sorg, og året etter hadde Zayn blitt kronet, og landet hadde ikke lenger en dronning.

Tradisjonelt fant ballet sted på Dronningens dag – to uker fra nå.

Mina hadde aldri planlagt en fest i hele sitt liv.

Igjen ble hun slått av hvor utrolig dette var.

Ingen gikk fra å være vanlig det ene øyeblikket til å være dronning det neste. Erkebiskopen hadde utført seremonien, men det hadde ikke vært en dommer til stede, ingen ekteskapslisens var undertegnet. Selv kongen trengte vel en lisens og en dommer for at ekteskapet skulle være gyldig?

Men kongen hadde gått videre til neste sak.

«Vaktene dine vil være Moustafa og dʼTierrza.»

To blåkledde figurer tok et skritt fram. Begge var kvinner. Den ene hadde trukket håret bakover i en flette nesten like stram og kontrollert som Minas. Den andre hadde en sølvblond pixie-klipp.

Den blonde vaktens stemme var hes, med en humoristisk undertone, da hun bukket og gikk mot Mina. «Deres kongelige høyhet …»

Den andre kvinnen gjorde det samme, og Mina nikket til dem med et oppriktig smil, litt glad for den militære stilen. Det minnet henne om faren.

Faren som i hemmelighet hadde arrangert ekteskapet hennes.

Mina skjøv bort tanken. Hun var ikke rede til å gå inn i den saken ennå.

Isteden fokuserte hun på kvinnene foran seg.

Den blonde kvinnens navn var avslørende. DʼTierrza-familien var en av de eldste adelsfamiliene på øya. Familiens overhode var en datter – etter at moren ble oversett i farens testamente – som var kjent på grunn av den skandaløse utnevnelsen til Kongens Garde.

Og nå var hun Minas livvakt.

Kongens stemme brøt inn i Minas tanker. «Det er flere andre ting vi må diskutere, men det må vente. Jeg har en avtale. Livvaktene følger deg til rommene dine.»

Han snakket som om han gikk gjennom en oppgaveliste istedenfor å atskilles fra sin brud. Han var så likegyldig at Mina lurte på om han alltid hadde forventet at ekteskapet hans skulle være slik – plutselig, forhastet og pinefullt.

Men for en gangs skyld leste han ikke tankene hennes. «Møt meg på kontoret i morgen tidlig klokken åtte, så går vi gjennom resten.»

Så forsvant han, med resten av livvaktene på slep.

Nå som hun var alene med sine livvakter, føltes det lille kapellet kjøligere, tomt fordi kongen ikke var der.

Ektemannen hennes.

Mina skalv.

«Deres majestet?» spurte Moustafa.

Det tok Mina et øyeblikk å innse at kvinnen snakket til henne. Hun skar en grimase. «Vær så snill, kall meg Mina.»

Kvinnen nikket. «Mina. Skal vi følge deg til rommene dine?»

«Hvis du med det mener leiligheten min i byen, ville det være flott. Kan dere gjøre det?» Hun klarte ikke å holde det lengselsfulle håpet ute av stemmen.

DʼTierrza lo høyt. «Du fortjener det virkelig. Men vi kan ikke – i det minste ikke før vi har gjennomgått og sikret leiligheten», sa hun med et blunk.

Mina kjente et smil presse seg fram mens hun gransket den andre kvinnen. DʼTierrzas fyldige altstemme og selvsikkerhet, koblet med kremfarget, glatt hud og forbløffende safirblå øyne, sto i kontrast til faren som lå kveilet i kroppen hennes. Hun var vakker – men Mina fikk et klart inntrykk av at det ikke betydde noe for henne.

Moustafa hadde sin egen strenge skjønnhet, med sine mørke farger og markerte trekk. Kinnbeina var høye og øyenbrynene kraftige, og det passet til henne. Etternavnet var vanlig, og hun manglet den sorgløse ledigheten som øyas aristokrati virket å være født med. Begge deler bekreftet inntrykket om at hun hadde kommet til slottet på samme måte som Mina: gjennom hardt arbeid og besluttsomhet.

Vaktene hennes ville være gode venner å ha på slottet. Hun aksepterte det om ikke noe annet.

«Jeg følger etter dere», sa Mina.

Moustafa og dʼTierrza snudde seg, og Mina gikk etter dem ut av kapellet.

Korridorene de førte henne gjennom, var svakt opplyst og stille, tydeligvis ikke åpne for offentligheten.

«Dette tilhører boligdelen. Du finner ut av det etter hvert», sa dʼTierrza etter at de hadde svingt for tredje gang. «Disse gangene er den raskeste veien å gå gjennom slottet og området, og de er godt bevoktet og overvåket.»

Mina lo nesten. Det ville ta tid før sikkerheten opptok henne. Hun var forsker, ikke en rangsperson. Hun hadde i hvert fall vært det.

Etter en lang stund stoppet de foran en ny tredør, og Mina krympet seg. Hvilke uhyrligheter skjuler seg bak dør nummer tre? tenkte hun idet hun skjøv den opp.

Men denne gangen var det ikke et mareritt, men et paradis.

Rommet var lyst og stort med flere åpne bueganger som førte inn til andre rom som lå rundt en stor nedsenket salong med myke møbler. Over alt var det puter og pledd.

Idet Mina gikk inn, stoppet dʼTierrza henne med en hånd på skulderen hennes. «Ring Roz Chastain når det gjelder Dronningens ball. Hun vil hjelpe deg siden du er ny. La henne få viljen sin i alt.»

Hun skrev ned et telefonnummer på en lapp.

Mina nikket og følte seg lettet for første gang siden hun fikk vite at hun hadde fått et intervju foran parlamentet for flere måneder siden.

«Takk.»

DʼTierrza smilte. «Jeg setter mine penger på deg. Jeg har aldri sett noen påvirke ham slik du gjør. Han har aldri mistet hodet slik – og det kan bare være bra for ham.»

Med de gåtefulle ordene dyttet hun Mina vennlig inn før hun stilte seg utenfor døren.

Moustafa stilte seg opp også, og Mina begynte å gå inn og ut av hvert rom.

Fløyen inkluderte et soverom, et baderom med flislagt badekar, et kontor med en fantastisk utsikt og en enorm balkong vendt mot sjøen.

Sengen var myk og redd opp med sengetøy i friske farger og myke puter. Håndklærne var de tykkeste hun noensinne hadde sett, og en deilig morgenkåpe hang utenfor takdusjen.

Selv om suiten var flott – det mest elegante stedet Mina noen gang hadde sett – var det tegn på at fløyen ikke hadde blitt oppdatert på noen tiår. Telefoner med nummerskiver sto på sidebordet i soverommet og stuen, tre tv-er fra femtitallet, som Mina var sikker på at ikke kunne koples til Cyranos digitale nett, sto på skjenker flere steder, og det var ikke en datamaskin i sikte.

Men alt som trengtes, var en laptop og et brukbart WiFi-signal, så var det et perfekt sted for en forskningsperiode i fred og ro.

Men ikke for henne.

Etter fiaskoen med arrestasjonen og den påfølgende avskjeden, var karrieren hennes ødelagt. Akademia var raske til å fordømme og tilga ikke så lett. Det eneste hun kunne gjøre, var å forsvinne stille inn i skyggene.

Noe som ville bli utfordrende nå som hun visstnok var dronning.

Det akademiske ryktet hennes var ødelagt.

Hun var dronning av Cyrano.

Det var bryllupsdagen hennes.

Hun var alene.

Hun gikk inn i soverommet, utmattet på en måte hun aldri ville ha trodd hun kunne bli, og kollapset på sengen uten å kle av seg eller løsne på fletten. Politiet hadde gjort en god nok jobb med det siste.

Hun hadde ikke hatt så mange av drømmene som unge jenter ofte hadde. Bryllup, barn – ikke noe av det – men hun hadde vagt forestilt seg at hun ville gifte seg. Antakeligvis sent i livet, og sannsynligvis med en god kollega. Men hun hadde sett det for seg. Men selv i det tamme bildet hadde hun ikke gått til sengs alene på bryllupsnatten sin.

Hun la seg på ryggen og stirret opp i taket, og klarte ikke å holde tilbake følelsene.

Hun var dronningen av Cyrano, og hennes største drøm var nå en askehaug.

For første gang siden faren døde gråt Mina seg i søvn.

